L-UE resqet iżjed qrib tal-adozzjoni tal-programm qafas pluriennali tagħha li jmiss għar-riċerka u l-innovazzjoni. Il-presidenza Ġermaniża tal-Kunsill illum laħqet qbil politiku proviżorju man-negozjaturi tal-Parlament Ewropew dwar ir-regolament propost li jistabbilixxi Orizzont Ewropa, il-programm qafas tal-UE għar-riċerka u l-innovazzjoni għas-snin 2021 sal-2027. Ninsab kuntent ħafna li l-Kunsill irnexxielu jilħaq qbil politiku mal-Parlament Ewropew dwar Orizzont Ewropa. Dan il-Programm Qafas ġdid għar-Riċerka u l-Innovazzjoni għall-perjodu 2021 sal-2027 jipprovdi sinjal qawwi mill-Unjoni Ewropea għal Ewropa kompetittiva u li tħares 'il quddiem. Huwa ċar li ser inkunu nistgħu biss negħlbu l-isfidi l-kbar ta' żminijietna, bħall-kriżi tal-COVID-19 u t-tibdil fil-klima, bħala komunità u bl-isforzi kkombinati tal-istati membri kollha. Għalhekk huwa aktar u aktar importanti li l-programm Orizzont Ewropa jkun jista' jibda malajr kemm jista' jkun. Anja Karliczek, ministru federali għall-edukazzjoni u r-riċerka tal-Ġermanja L-elementi ewlenin li jinsabu fit-test maqbul b'mod proviżorju jinkludu: Kwistjonijiet baġitarji : dawn jirreferu għat-tqassim intern tal-baġit ġenerali ta' Orizzont Ewropa, inkluż fondi addizzjonali ("top-ups") li jirriżultaw minn marġnijiet taħt il-limiti massimi tal-Qafas Finanzjarju Pluriennali (QFP) u minn multi tal-kompetizzjoni. Il-qbil proviżorju jispeċifika wkoll kif il-fondi taħt l-istrument għall-irkupru tal-UE intitolat Next Generation EU għandhom ikunu disponibbli; Sinerġiji ma' programmi oħra tal-UE : in-negozjaturi qablu li jpoġġu l-biċċa l-kbira tad-dispożizzjonijiet relatati mas-sinerġiji f'artikolu uniku u sabu bażi komuni dwar kif diversi programmi oħra tal-UE għandhom jappoġġaw u jikkomplementaw Orizzont Ewropa; Kooperazzjoni internazzjonali u assoċjazzjoni ta' pajjiżi terzi : il-qbil proviżorju jsib bilanċ bejn ftuħ u attrattività vis-à-vis is-sħab internazzjonali, minn naħa waħda, u reċiproċità u protezzjoni tal-interessi strateġiċi tal-UE, min-naħa l-oħra. Bħala eżempju, huwa jsemmi r-rispett tad-drittijiet tal-bniedem bħala wieħed mill-kriterji speċifiċi għall-assoċjazzjoni ta' pajjiżi terzi ma' Orizzont Ewropa. Il-passi li jmiss It-test proviżorju maqbul ser jiġi ppreżentat lill-kumitat tar-rappreżentanti permanenti tal-Kunsill għall-analiżi fit-18 ta' Diċembru 2020. Wara l-approvazzjoni politika kemm mill-Kunsill kif ukoll mill-Parlament Ewropew, dan ser ikun il-bażi għall-adozzjoni futura tar-regolament propost fit-tieni qari. Ir-regolament ma jistax jiġi adottat formalment qabel l-adozzjoni formali tal-QFP tal-UE għall-2021-2027. Informazzjoni ġenerali Ir-regolament dwar Orizzont Ewropa, propost mill-Kummissjoni f'Ġunju 2018, jistabbilixxi l-programm qafas tal-UE għar-riċerka u l-innovazzjoni għas-snin 2021–2027. Huwa jistabbilixxi l-objettivi, il-baġit, il-forom ta' finanzjament tal-UE u r-regoli għall-għoti ta' tali finanzjament fil-qasam tar-riċerka u l-innovazzjoni. Id-deċiżjoni dwar il-programm speċifiku li jimplimenta Orizzont Ewropa, propost ukoll mill-Kummissjoni f'Ġunju 2018 bħala parti mill-pakkett Orizzont Ewropa, tistabbilixxi l-objettivi operazzjonali u t-tipi ta' attivitajiet previsti għall-implimentazzjoni ta' Orizzont Ewropa. Fl-4 ta' Ġunju 2020, il-Kummissjoni ppreżentat proposti emendati għaż-żewġ atti legali biex tippermetti finanzjament addizzjonali mill-istrument tal-UE għall-irkupru intitolat Next Generation EU (NGEU) jgħaddi lejn Orizzont Ewropa. Fil-21 ta' Lulju 2020, il-kapijiet ta' stat jew ta' gvern qablu dwar il-pjan ta' rkupru għall-Ewropa, li jgħaqqad il-QFP għas-snin 2021-2027 u l-fondi li għandhom isiru disponibbli permezz tal-NGEU. Il-qbil politiku li ntlaħaq bejn il-Kunsill u l-Parlament Ewropew dwar il-QFP fl-10 ta' Novembru 2020 ippreveda tisħiħ ulterjuri ta' Orizzont Ewropa permezz ta' mezzi addizzjonali u riallokazzjonijiet matul il-perjodu finanzjarju li jmiss Paġna dwar il-politika tal-Kunsill dwar pjan ta' rkupru għall-Ewropa